מיקי גבע

מיקי גבע (נולד ב־9 באוקטובר 1979 בשם מיקי גבסי) הוא קומיקאי, סטנדאפיסט, מוזיקאי, שחקן, תסריטאי, מנחה, וסופר ישראלי.

 ביוגרפיה 
גבע, יליד קריית מלאכי, היה חבר בלהקת הנוער המקומית, "צעירי קריית מלאכי", שזכתה לחשיפה בסוף שנות ה-80 בעקבות השתתפותה הקבועה בפינה בתוכנית הטלוויזיה "זהו זה!", טרם היה חבר בה. גבע ביצע קטעי יחיד רבים בשירי הלהקה. במהלך שנות ה-90 כיכב לצד חבריו בסדרת טלוויזיה מוזיקלית "דור חדש" בה השתתפו כלל חברי הלהקה הצעירים. בסדרה ששודרה בצהרי היום בחינוכית ערוץ 2 הציגה הלהקה את הווי חייהם כזמרים צעירים בלהקת הנוער המקומית תוך שהם שרים ומשחקים תחת בימויו של רוני אבירם.

 קריירה 
גבע החל להופיע בגיל תשע, וזכה בפסטיבל הדרום במקום הראשון. את מופע הסטנד-אפ הראשון שלו העלה כנער בגיל 15. המופע רץ, בשינויים קלים, לאורך תקופה ארוכה. בצבא שירת כנהג וכן כזמר בלהקת חיל הקשר. במהלך שירותו קיבל היתר לשחק בסדרת הטלוויזיה הקומית "משפחת עזאני" ששודרה בערוץ 2 ובסרט הקולנוע "אינג'יל".

בשנים 1998–2009 דיבב גבע את הדמויות של המותג "ביסלי" גריל וברביקיו, ובאחת הפרסומות חיקה גם את אביב גפן שידוע כאחד מחיקוייו הידועים. כמה שנים לאחר מכן הוחלף גבע על ידי אודי גוטשלק וציון ברוך.

בחורף 2001 העלה גבע את מופע הסטנד-אפ "המופע של מיקי גבע". המופע התברר כהצלחה, וגבע לקח חלק בתוכנית הטלוויזיה הפופולרית רק בישראל לצידם של ארז טל ואורנה בנאי, בה חשף את כישוריו כחקיין כשחיקה ידוענים מעולם הבידור והפוליטיקה בישראל. החיקוי המפורסם שתרם לחשיפתו היה של שר המשפטים דאז מאיר שטרית, והמשפט המפורסם שנטבע באותה תקופה היה "אני יכול לנסות", עליו היה חוזר גבע בתוכנית בקולו של השר. גבע חיקה אנשי ציבור נוספים, דוגמת אביב גפן, ליאור נרקיס, אריאל זילבר, רמי קלינשטיין, דן תורן, אייל גולן, צביקה פיק, גיא פינס, יאיר לפיד, גבי שושן, עודד מנשה, יואב טוקר וקובי אוז. באותה תקופה הצטרף מיקי גבע למיכל ינאי בהנחיית שעשועון הטלוויזיה "מזל טוב", בו התארחו זוגות צעירים טרם חתונתם. גבע פרש מהתוכנית אחרי עונה ראשונה מוצלחת, לאחר שהחליט לשנות כיוון ולהתמקד בסטנדאפ, בו הוא מופיע עד היום. את גבע החליף בתפקיד גיל ססובר.

את פריצת דרכו בעולם הטלוויזיה החל גבע בערוץ הילדים, זאת לאחר שנבחר על ידי הצופים הצעירים להצטרף לשורות מנחי הערוץ בפרויקט "המדינה בוחרת שניים" הייחודי שנערך בקיץ 2001 בערוץ הילדים. בפרויקט זה התחרו מתמודדים נוספים כמו דנה מרמור (משפחה וחצי) והשחקן ניקי גולדשטיין. גבע השתתף בתוכניות בערוץ הילדים, בהן "רגע עם גבע", "לחיי הערבה", "ברוכים הבאים לבית ספר חגבים", "הצלצול הוא בשבילי", ובסדרות "השמיניה", "האי" ו"24/7 תום אבני". בשלהי 2008 לאחר שש וחצי שנים בישר גבע על עזיבת הערוץ לטובת פיתוח המשך הקריירה שלו.

במהלך 2002 נבחר לאיש השנה בבידור במסגרת טקס פרסי "אנשי השנה" ששודר מדי שנה בערוץ 2. באותה שנה, השתתף בפסטיגל. ב-2004 זכה לתואר "מצחיקן השנה" בטקס נבחרי הילדים שנערך בערוץ הילדים.

בשנת 2005 השתתף בקלטת הילדים "שפי השף". באותה שנה, שיחק בסרט הקומדיה "ברונו מאוהב" בתפקיד מתקין כבלים.

בשנת 2007 הוציא לאור רומן אוטוביוגרפי ראשון פרי עטו שהפך לרב מכר - "מלבי אקספרס". הרומן, שהחל לכתוב בעת טיולו הארוך באמריקה הדרומית, מספר בנימה הומוריסטית על פרשיית אהבים בין גבר בגיל 23 לאישה ברזילאית בת 41.

ב-2008, לאחר פרישתו מערוץ הילדים, חזר לככב באחד התפקידים הראשיים בסדרת הטלוויזיה "חמישה גברים וחתונה" אשר שודרה בערוץ 10. במרץ באותה שנה, הציג גבע סטנדאפ מיוחד עם התרשמות של ארז בן הרוש, בועז מעודה, נמרוד רשף, קובי אוז וליאור נרקיס.

מאוחר יותר הצטרף כאחד המשתתפים הקבועים לתוכנית הבידור השבועית "שבוע סוף" יחד עם עידן אלתרמן, שני כהן, אלי יצפאן, רותם אבוהב, עופר שכטר, קובי פרג', דוד קיגלר ואחרים.

בשנת 2009 העלה מופע סטנד-אפ חדש "מיקי גבע - המופע החדש" בליווי ארבעה נגנים. באותה שנה גבע הפך לנושא בדיחות עוקצניות בתוכנית "לילה בכיף" בערוץ ביפ, ולבסוף התארח באחת התוכניות ואף השתתף במספר מערכונים בהם שיתף פעולה עם חלק מהבדיחות המופנות כלפיו, בתמורה לכך ביצע חיקויים של משתתפי התוכנית.

בשנת 2010 השתתף וכיכב בתוכנית "נבחרת ישראל בטלוויזיה" בערוץ 10, לצידם של אלי יצפאן, יניב ביטון ובהנחייתו של ירון ברובינסקי. באותה שנה, שיחק את מלך סיאם במחזמר "אנה ומלך סיאם".

בשנת 2011 הקים את להקת מונה לופה (mona lupa) הישראלית יחד עם אורי גוטליב, אסא בוקלמן, גיא וקנין וטל ברוכשטיין. גבע כתב והלחין את כל שירי אלבומם הראשון שנקרא "love for sail" והוקלט בין השאר באולפני אבי רוד בלונדון. האלבום הפך בהמשך לפסקול הסדרה "מלבי אקספרס".

בשנת 2012 השתתף בעונה השביעית של התוכנית "רוקדים עם כוכבים" בערוץ 2, והגיע למקום השני בגמר התוכנית.
ולאחר מכן השתתף בעונה השביעית של התוכנית "צחוק מעבודה".

בשנת 2013 עלתה בערוץ 10 הסדרה "מלבי אקספרס", על פי ספרו באותו השם. את הסדרה כתב וביים גבע והוא גם מככב בה. באותה השנה גם נבחר להחליף את יהודה לוי בעונה השנייה של סדרת הנוער "חסמבה דור 3", בה גילם את דמותו של פרדי זורקין, בנו של אלימלך זורקין (זאב רווח), ואחיה של סאני (מגי אזרזר).

בשנת 2015 כיכב בסרט "בלדה ליוסף" בבימויו של ריקי שלח, בתור מתנחל בשם אלקנה. הסרט מספר את סיפורו של החייל הדרוזי מדחת יוסף שננטש על ידי צה"ל בקבר יוסף.

ב-2016 כתב וביים את הסדרה "נפלת חזק", שאף המשיכה לעונה שנייה בערוץ 10 וברשת 13. בסדרה משחק גבע את עצמו, רגע לפני חתונתו. הסדרה זכתה לנתוני צפייה נאים והייתה לאחת מ-3 הסדרות הנצפות ביותר של ערוץ 10 מאז ומעולם.

בשנת 2021 הוציא לאור את ספרו "אין פילים בדרום אמריקה" שהפך לרב מכר, על מאבטחו של רוה"מ, שמתחיל לעבוד עם פושע מפורסם בדרום אמריקה.

בשנת 2024 עלה בפריים טיים בקשת 12 ספיישל סטנדאפ חדש שכתב וביים - "מיקי גבע עושה את אמריקה". באותה שנה, החל להנחות את תוכנית הבידור "שואו טיים" המשודרת ברשת 13, לצידה של עדי הימלבלוי.

בשנת 2025 החל לככב במחזמר "שלאגר" לצידה של עדן בן זקן, המבוסס על הסרט הישראלי בכיכובם של הגשש החיוור. גבע מגלם את דמותו של בן ציון שמש, אותה גילם בסרט גברי בנאי. באותה שנה נכנס לנעליים של זאב רווח והחל לככב במחזמר צ'ארלי וחצי, בתפקיד ששון. בנוסף, העלה מופע חדש עם להקה - מיקי גבע והמלביז, בו הוא שר ומדי פעם מחקה אמנים שונים.

גבע היה פרזנטור בקמפיינים המונפשים של בנק אגוד ביחד עם יוסי מרשק, בתפקיד דג. בנוסף, הוביל את הקמפיין של חברת נורופן. 

 חיים אישיים 
בשנת 2016 נישא גבע לספיר זגורי ב-2017 נולד בנם הבכור ובשנת 2024 נולדו לזוג תאומות. הם מתגוררים בגליל ים.

 קישורים חיצוניים 






 גיל ריבה, מיקי גבע מגשים את החלום, באתר רשת 






הערות שוליים

*
קטגוריה:בדרנים ישראלים
קטגוריה:סטנדאפיסטים ישראלים
קטגוריה:חברי להקת חיל התקשוב
קטגוריה:מנחי ערוץ הילדים
קטגוריה:שחקני קולנוע וטלוויזיה ישראלים
קטגוריה:מתחרי רוקדים עם כוכבים (ישראל)
קטגוריה:חקיינים ישראלים
קטגוריה:משתתפי הפסטיגל
קטגוריה:זוכי טקס נבחרי הילדים: קומיקאים
קטגוריה:זמרי רוק ישראלים
קטגוריה:משתתפי נינג'ה ישראל V.I.P
קטגוריה:קריית מלאכי: אישים
קטגוריה:מנחי טלוויזיה ישראלים
קטגוריה:שחקני מחזות זמר ישראלים
קטגוריה:בוגרי אוניברסיטת תל אביב
קטגוריה:ישראלים שנולדו ב-1979